Arte nostra
A Grazia Deledda

I.
Subra su dossu tou, zucchitta cant’istorias
Tristas lezzo, e cantu dulzissimas memorias

De amore! In d’un angulu un’omine b’ha ruttu
E femminas in giru bestidas sun de luttu.

Est una vinditta antiga, niedda, sambenosa,
Ch’in sos foghiles contana cun boghe paurosa.

E s’isposa ch’haiat su poveru ispazzadu
Bestida in tristu mantu sos montes ha chircadu

Cun attìtidos mannos, cun boghes disperadas
Chi tristas passaiant sas baddes, sas foradas.

E como issa, s’amadu, pastore suo, forte,
Lu mirat ruttu in terra in brazzos de sa morte,

Cun su pettus de ballas pienu! O miserina
Razza a s’odiu dada, razza Barbaraghina!

Chi ti vindìcas gai chi ti vindìcas tantu
E cunsunta iscumparis de odiu e de piantu.

II.
Innoghe est’una cheia bianca, in sa campagna
Perdìda, e circundada de buscu e de muntagna,

Est’una festa rustiga sempre gai festada.
S’iden sos cantadores in disputas d’ottada,

Gighinde in manu istrinta sa colorada tazza
E dai sos oros falat biunda sa vernazza,

Chi ponet fogu e pesat a bolos cudda musa,
E che frizzas iscurren sos mutos tott’in frusa.

In giru tanta zente iscultat cun intentu
E in su campu liberu cun sa conca a su entu

Si friman sos puddedros. O dies galiardas
O benedittas, santas, antigas festas Sardas!

III.
Ma cambiemus iscena. Innoghe bido un’unda
De cane e de chelvos chi passat furibunda,

E in fattu terribiles, cun sa cannetta in manu
Estidos in su ruiu costumene galanu,

Benin sos cazzadores ridinde a sa fatiga.
Est’una cazza bella est’una cazza antiga

In custos buscos mannos de Barbagia mia
Piena de memorias d’amore e poësia.

Oe pius non s’idene sas cazzas simizantes,
Custos omines fortes de armas sempr’amantes

Custa libera zente poetica in s’amore
Istupida l’ha fatta sa oghe e s’esattore!

IV.
E tue in su costumene nostru ardida e bella
Ch’in mesu a sa zucchitta risplendes che istella,

E chie ses o bruna, serena muntagnina,
Chi miras surridinde cun aria divina?

Tue certu de custu artista non connotu,
Fisti su sacru nodu, su sou ardente votu.

E issu cun su tazzu, andende in sa campagna
Solitaria e virde, pensad’in te cumpagna,

E cantende sos mutos a s’aperta natura
Cummovidu pinghiat sa tua fronte pura.

E tue in santu premiu pro tantu caru artista
Cun sos nieddos oios li cunsulàs sa vista.

Ma chie t’ha pintadu cun arte e gustu tantu
Forzis tant’annos dromid intro su campusantu.

V.
Ma tue de s’arte nostra rustica, senza boria,
Tottu semplizidade, fuinde dogni gloria,

Restas bella zucchitta, mandende sos umores,
Dai su sinu tou, de lìmpidos licores.

Ai! cando t’istringo de oliana piena,
Mi tèmperas su coro, mi tèmperas sa vena,

Olvido tantos odios, olvido sa miseria
De sa patria mia. E tèbidu in s’arteria

Su sambene m’iscurret cun impetos de gherra,
E tando forte, amo e canto custa terra,

E la beneigo in s’odiu suo, in sa vinditta;
O beneditta sias bellissima zucchitta!